b"\n_START_ARTICLE_\nBus Stop (kappale)\n_START_SECTION_\nYleist\xc3\xa4 kappaleesta\n_START_PARAGRAPH_\nKappaleen kirjoitti Graham Gouldman, joka my\xc3\xb6hemmin tuli vaikuttamaan rockyhtye 10cc:ss\xc3\xa4. H\xc3\xa4n ty\xc3\xb6sti kappaleen mieless\xc3\xa4\xc3\xa4n Manchesterin paikallisliikenteen linjan 95 bussissa. Gouldmanin kappaletta ehdotti The Holliesille yhtyeen manageri Michael Cohen. Yhtye oli \xc3\xa4imistynyt nuoren miehen aikaansaannoksesta. Hollies harjoitteli kappaletta yhdess\xc3\xa4 yhtyeeseen kuulumattoman basisti Klaus Voormannin kanssa, mutta \xc3\xa4\xc3\xa4nitykseen yhtye oli jo hankkinut uuden vakituisen basistin, kitaristi Tony Hicksin ehdottaman Bernie Calvertin. Hicks ja rumpali Bobby Elliott tunsivat h\xc3\xa4net, sill\xc3\xa4 Calvert oli soittanut heid\xc3\xa4n kanssaan ennen The Holliesia toimineessa Ricky Shaw and the Dolphins -yhtyeess\xc3\xa4._NEWLINE_The Holliesin tuolloinen kitaristi Graham Nash pit\xc3\xa4\xc3\xa4 kappaletta suosikki Hollies-s\xc3\xa4velm\xc3\xa4n\xc3\xa4\xc3\xa4n, koska se \xc3\xa4\xc3\xa4nitettiin tunnissa ja viidess\xc3\xa4toista minuutissa, ja oli suuri hitti.\n_START_SECTION_\nJulkaisu ja vastaanotto\n_START_PARAGRAPH_\n\xe2\x80\x9dBus Stop\xe2\x80\x9d muodostui suureksi hitiksi. Se p\xc3\xa4\xc3\xa4si sek\xc3\xa4 Britanniassa ett\xc3\xa4 Yhdysvalloissa listan viidenneksi. Kappale oli samalla yhtyeen l\xc3\xa4pimurto Yhdysvalloissa. Top 10:een single nousi ainakin kahdessatoista valtiossa, mukaan lukien Malesiassa ja Ruotsissa, miss\xc3\xa4 se ylsi listaykk\xc3\xb6seksi.\n_START_SECTION_\nMuita versioita\n_START_PARAGRAPH_\nCover-version \xe2\x80\x9dBus Stopista\xe2\x80\x9d ovat tehneet Herman's Hermits, Material Issue, Sugarplum Fairy ja The Family Cat. My\xc3\xb6s itse kappaleen kirjoittaja Graham Gouldman on levytt\xc3\xa4nyt kappaleen._NEWLINE_Suomeksi kappaleen levytti ensimm\xc3\xa4isen\xc3\xa4 30. maaliskuuta 1967 Ilkka L\xc3\xa4hteenm\xc3\xa4ki nimell\xc3\xa4 \xe2\x80\x9dBussipys\xc3\xa4kki\xe2\x80\x9d. Vuonna 1991 oli vuorossa Clifters-yhtyeen esitys \xe2\x80\x9dAngelica\xe2\x80\x9d. Seppo Tammilehdon k\xc3\xa4\xc3\xa4nt\xc3\xa4m\xc3\xa4 ja esitt\xc3\xa4m\xc3\xa4 \xe2\x80\x9dMaitolaituri\xe2\x80\x9d puolestaan ilmestyi vuonna 1995."